text: Minister vil svække grænsehandlen
  19 juni 2018 kl. 04.46
  Brian Mikkelsen er åben for at sænke afgifter på sukkervarer, som mange danskere køber i Tyskland.
  Dansk Erhverv håber at få sat afgifterne på slik og chokolade ned med 25 procent. Det skal få danskerne til at købe varerne i Danmark i stedet for i de tyske grænsebutikker.
  Brian Mikkelsen (K), erhvervsminister : "Vi har et problem med høje afgifter, som fører til grænsehandel."
  Og erhvervsminister Brian Mikkelsen (K) tog positivt mod opfordringen, da han mandag besøgte købmandsbutikken Meny i Christiansfeld.
  - Vi har et problem med høje afgifter, som fører til grænsehandel. Derfor synes jeg, vi skal fortsætte ad den vej, vi er gået i gang med. Vi har blandt andet fjernet emballageafgiften og nøddeafgiften, og vi bør også lempe afgifterne yderligere på slik, chokolade og øl, siger Brian Mikkelsen til TV SYD.
  Grænsehandel er faldet
  Også skatteminister Karsten Lauritzen har for nylig talt for en sænkelse af afgifterne.
  De to ministres udtalelser kommer på et tidspunkt, hvor grænsehandlen i forvejen er faldet. Skatteministeriets årlige rapport om grænsehandel viser, at danskerne grænsehandlede for en halv milliard kroner mindre i 2017 end i året før.
  